Senatorul PNL Daniel Fenechiu a vorbit despre strategia pentru alegerile locale, vineri, pe B1 TV, la "News Pass" cu Laura Chiriac, și a precizat că la Bacău există "un blocaj similar" cu cel de la Timiș.
Întrebat despre situația din Timiș și despre posibila plecare a lui Alin Nica din PNL, Daniel Fenechiu a spus: "Știu că este o discuție acolo în raport de posibilitatea unor candidaturi în echipă cu PSD. Știu că nu s-a luat o decizie la nivelul Partidului Național Liberal. A existat o ipoteză de studiu, cu unul din partide să aibă candidatul la municipiu, altul să aibă candidatul la Consiliul Județean".
"Totodată, știu că există un blocaj similar la Bacău, unde PSD nu își dorește să colaboreze cu PNL în regimul în care PSD ne propune să colaborăm la Timișoara, adică la Bacău PSD își dorește să candideze, și la președinția Consiliului Județean, și la municipiu, cu oameni ai PSD, motiv pentru care nu văd în momentul acesta o problemă că la nivel de Timiș s-ar putea opta pentru o situație similară, cu candidați de la PNL", a adăugat senatorul PNL.
"Nu e luată încă o decizie. Săptămâna viitoare va fi un Birou Politic Național care va valida candidaturile. Practic, până atunci se fac discuții. Nu cred că ar fi bine ca domnul Nica să plece din partid. Nu știu detalii. Din discuțiile pe care le-am avut ieri cu domnia sa, nu și-a exprimat față de mine intenția de a pleca din partid", a mai spus Daniel Fenechiu.